Document ID: 32009R1154

UREDBA KOMISIJE (ES) št. 1154/2009
z dne 27. novembra 2009
o spremembi Uredbe Sveta (ES) št. 747/2001 glede tarifnih kvot Skupnosti za nekatere kmetijske in predelane kmetijske proizvode s poreklom iz Izraela
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 747/2001 z dne 9. aprila 2001 o zagotovitvi upravljanja tarifnih kvot Skupnosti in referenčnih količin za izdelke, ki so na podlagi sporazumov z nekaterimi sredozemskimi državami upravičeni do preferencialov, ter o razveljavitvi uredb (ES) št. 1981/94 in (ES) št. 934/95 (1) ter zlasti člena 5(1)(b) Uredbe,
ob upoštevanju naslednjega:
(1)
Leta 2008 je bil sklenjen sporazum v obliki izmenjave pisem med Evropsko skupnostjo in Državo Izrael o vzajemnih ukrepih liberalizacije kmetijskih proizvodov, predelanih kmetijskih proizvodov ter rib in ribiških proizvodov, nadomestitvi protokolov 1 in 2 in njunih prilog ter spremembah Evro-mediteranskega sporazuma o pridružitvi med Evropskima skupnostma in njunimi državami članicami na eni strani ter Državo Izrael na drugi strani (v nadaljnjem besedilu: Sporazum), ki je bil odobren s Sklepom Sveta 2009/855/ES (2).
(2)
Sporazum določa nove tarifne kvote za kmetijske in predelane kmetijske proizvode s poreklom iz Izraela in spreminja obstoječe tarifne kvote za takšne proizvode iz Uredbe (ES) št. 747/2001. Poleg tega ne določa več tarifnih koncesij znotraj referenčnih količin.
(3)
Za izvajanje določb o novih tarifnih kvotah, spremembi obstoječih tarifnih kvot in prenehanje veljavnosti referenčnih količin, je treba ustrezno spremeniti Uredbo (ES) št. 747/2001.
(4)
Za izračun tarifnih kvot, ki se uporabljajo prvo leto, se v skladu s Sporazumom določi, da se količina tarifnih kvot, za katere se obdobje veljavnosti kvote začne pred datumom začetka veljavnosti Sporazuma, sorazmerno zmanjša za delež, ki se nanaša na tisti del obdobja veljavnosti kvote, ki je pretekel pred navedenim datumom.
(5)
Sporazum začne veljati 1. januarja 2010, zato je treba to uredbo uporabljati od navedenega datuma.
(6)
Ukrepi, predvideni s to uredbo, so v skladu z mnenjem Odbora za carinski zakonik -
SPREJELA NASLEDNJO UREDBO:
Člen 1
Priloga VII k Uredbi (ES) št. 747/2001 se nadomesti z besedilom iz Priloge k tej Uredbi.
Člen 2
Ta uredba začne veljati tretji dan po objavi v Uradnem listu Evropske unije.
Uporablja se od 1. januarja 2010.
Ta uredba je v celoti zavezujoča in se neposredno uporablja v vseh državah članicah.
V Bruslju, 27. novembra 2009

Labels: 3
18
6